Boer sterk goed aan ná Kirkwood-aanvalJohannes de Lange (Foto: Johannes de Lange, Facebook) Johannes de Lange, die boer wat verlede week ernstig beseer is tydens ’n plaasaanval in die Oos-Kaap, kan binnekort uit die hospitaal ontslaan word. Die VF Plus se provinsiale leier het De Lange Maandag in die hospitaal besoek en sê hy sterk goed aan nadat hy ŉ noodoperasie moes ondergaan. De Lange is tans in die Netcare Cuyler-hospitaal in Uitenhage. Hy is in ŉ kritieke toestand in die hospitaal opgeneem en moes ’n noodoperasie weens ernstige steekwonde ondergaan. Hy is tans in ’n stabiele toestand. “Die VF Plus is verlig dat De Lange mooi aansterk en binnekort sal kan terugkeer na sy plaas en gesin,” sê Piet Mey, VF Plus-LP en provinsiale leier in die Oos-Kaap. Maroela Media het vroeër berig minstens vyf mans het verlede Woensdag omstreeks 02:30 die plaas Steenbokvlakte digby Kirkwood betree. Die verdagtes was met ŉ vuurwapen en messe gewapen. Hulle het De Lange en sy gesin oorval. ŉ Struweling het tussen De Lange en die aanvallers ontstaan. Een van die aanvallers is in die proses doodgeskiet en een is gewond. Die res van die aanvallers het in ŉ silwerkleurige Toyota Avanza gevlug. Dit is nie bekend wat in die aanval geroof is nie. Lede van die Kirkwood-gemeenskap en die polisie is ná die aanval ontbied en het gehelp soek na die verdagtes. Drie van die verdagtes is kort ná die aanval in hegtenis geneem. Die polisie het ook die Avanza op die R75-pad naby Uitenhage opgespoor en daarop beslag gelê. Die aangekeerde verdagtes, Ntami Majola (50), Sibabalwe Bangani (23) en Mzuntsundu Palaza (46), het verlede Vrydag in die landdroshof op Kirkwood verskyn. Hulle sal na verwagting weer Vrydag in die hof verskyn. Die polisie is nog besig om leidrade op te volg. Mey sê die VF Plus is besorg oor die Oos-Kaap se boerderygemeenskap en sê plaasaanvalle, roof en veediefstal het ’n enorme impak op die Oos-Kaap se voedselsekuriteit, ekonomie en werkskepping. “Sommige boere staak bloot hul boerderybedrywighede en dit lei tot groter werkloosheid in landelike gebiede. Dit bring ook mee dat plaaslike produksie aangevul moet word uit ander dele van die land wat die prys van goedere opjaag.” Die VF Plus moedig inwoners van landelike gebiede aan om by hul plaaslike buurt- en plaaswagte asook gemeenskappolisiëringsforums aan te sluit en hul persoonlike sekuriteitsmaatreëls te verskerp. “Die VF Plus sal aanhou om druk op die regering te plaas om die veiligheid van veral inwoners van landelike gebiede te prioritiseer.”